16. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 122 της 4/11 Φεβρ. 1977 (ΦΕΚ Α΄ 39) Περί των προϋποθέσεων κατατάξεως και εγγραφής πτυχιούχων ανωτάτων εκπαιδευτών ιδρυμάτων εις την Οδοντιατρικήν Σχολήν του Πανεπιστημίου Θεσσαλονίκης προς απόκτησιν και ετέρου πτυχίου. Έχοντες υπ’ όψει: 1.Τας διατάξεις της παρ. 3 του άρθρ. 1 του Νομ. 379/1976 «περί εγγραφής πτυχιούχων ανωτάτων εκπαιδευτικών ιδρυμάτων προς απόκτησιν και ετέρου πτυχίου και άλλων τινών συναφών διατάξεων» (ΦΕΚ 176-Α΄). 2.Γνώμην της Οδοντιατρικής Σχολής του Πανεπιστημίου Θεσσαλονίκης (συνεδρία 347/2.12. 1976)και 3.Την υπ’ αριθ. 55/1977 γνωμοδότησιν του Συμβουλίου της Επικρατείας, προτάσει του Ημετέρου επί της Εθνικής Παιδείας και Θρησκευμάτων Υπουργού, αποφασίζομεν: Άρθρ.1.-Πτυχιούχοι ανωτάτων εκπαιδευτικών ιδρυμάτων, ως και σχολών και τμημάτων αυτών, ή ισοτίμων της αλλοδαπής δύνανται να καταταγούν και εγγραφούν εις την Οδοντιατρικήν Σχολήν του Πανεπιστημίου Θεσσαλονίκης προς απόκτησιν και ετέρου πτυχίου, υπό τας προϋποθέσεις του παρόντος και μέχρι του αριθμού του οριζομένου κατ’ έτος υπό της Σχολής ταύτης, κατά τα εν τω άρθρ. 1 παρ. 2 του Νόμ. 379/1976 και εντός των υπό της αυτής διατάξεως προβλεπομένων ορίων, επιφυλασσομένης της εφαρμογής του άρθρ. 3 του αυτού νόμου. Άρθρ.2.-1.Αι αιτήσεις κατατάξεως και εγγραφής μετά πιστοποιητικού της οικείας Σχολής ότι ο αιτών τυγχάνει πτυχιούχος, εις το οποίον δέον να αναγράφεται και ο βαθμός του πτυχίου, υποβάλλονται εις την Οδοντιατρικήν Σχολήν του Πανεπιστημίου Θεσσαλονίκης υπό των ενδιαφερομένων μέχρι 30 Σεπτεμβρίου εκάστου έτους. Εξαιρετικώς δια το έτος 1976 αι αιτήσεις μετά του ως άνω δικαιολογητικού υποβάλλονται εντός 15 ημερών από της δημοσιεύσεως σχετικής ανακοινώσεως της Σχολής. 2.Προκειμένου περί κατατάξεως πτυχιούχων ανωτάτων εκπαιδευτικών ιδρυμάτων της αλλοδαπής, ομού μετά του ως άνω δικαιολογητικού συνυποβάλλεται και βεβαίωσις αντιστοίχου Σχολής ανωτάτου εκπαιδευτικού ιδρύματος της ημεδαπής περί της ισοτιμίας του τίτλου. Άρθρ.3.-1.Εις το Α΄ έτος σπουδών εγγράφονται οι πτυχιούχοι απασών των Σχολών των ανωτάτων εκπαιδευτικών ιδρυμάτων. 2.Η επιλογή των ανωτέρω γίνεται επί τη βάσει του βαθμού πτυχίου των. Εις περίπτωσιν ισοβαθμίας ενεργείται υπό της Σχολής κλήρωσις. Άρθρ.4.-1.Εις το Β΄ έτος σπουδών κατατάσσονται οι πτυχιούχοι των Κτηνιατρικών, Φυσικομαθηματικών, Γεωπονικών, Δασολογικών και Πολυτεχνικών Σχολών. 2.Η επιλογή των ανωτέρω γίνεται επί τη βάσει του βαθμού του πτυχίου των. Εις περίπτωσιν ισοβαθμίας ενεργείται υπό της Σχολής κλήρωσις. 3.Οι κατατασσόμενοι εις το Β΄ έτος σπουδών υποχρεούνται εις την παρακολούθησιν, άσκησιν και εξέτασιν εις τα μαθήματα του Α΄ έτους σπουδών της Σχολής, άτινα δεν έχουν διδαχθή και εξετασθή εις τας Σχολάς εκ των οποίων προέρχονται και απαλλάσσονται εκ της υποχρεώσεως παρακολουθήσεως ασκήσεως και εξετάσεως εις τα μαθήματα εις τα οποία εξητάσθησαν επιτυχώς εις τας εν λόγω Σχολάς. Άρθρ.5.-1.Εις το Γ΄ έτος σπουδών κατατάσσονται οι πτυχιούχοι των Ιατρικών Σχολών. 2.Η επιλογή των ανωτέρω γίνεται επί τη βάσει του βαθμού πτυχίου των. Εις περίπτωσιν ισοβαθμίας ενεργείται υπό της Σχολής κλήρωσις. 3.Οι κατατασσόμενοι εις το Γ΄ έτος σπουδών, απαλλάσσονται της υποχρεώσεως παρακολουθήσεως, ασκήσεως και εξετάσεως εις τα Ιατρικά μαθήματα εις τα οποία εξητάσθησαν επιτυχώς εις τας Ιατρικάς Σχολάς. 4.Εις ην περίπτωσιν ήθελε τροποποιήθη το πρόγραμμα σπουδών της Οδοντιατρικής Σχολής και τα ειδικά οδοντιατρικά μαθήματα θα διδάσκωνται εις το Β΄ ή Α΄ έτος σπουδών, οι πτυχιούχοι των Ιατρικών Σχολών υποχρεούνται εις την παρακολούθησιν, άσκησιν και εξέτασιν εις τα ειδικά οδοντιατρικά μαθήματα των ετών αυτών. Εις τον αυτόν επί της Εθνικής Παιδείας και Θρησκευμάτων Υπουργόν, ανατίθεμεν την δημοσίευσιν και εκτέλεσιν του παρόντος. 